Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 4302

(3) Tekintettel az Írországot érintő fent említett sajátos problémákra, a Közösség küldöttsége javasolja egy, Írország gazdasági és ipari fejlődéséről szóló jegyzőkönyvnek a csatlakozási okmányhoz történő csatolását. II. P. J. Hillery úrnak, Írország külügyminiszterének az ír küldöttség nevében tett nyilatkozata Örömömre szolgál annak megállapítása, hogy az ír küldöttség elfogadja az Írországra vonatkozóan javasolt jegyzőkönyvet, amely a két küldöttség megbeszéléseinek tárgyát képezte, és amelynek hátterét az Ön bevezetője oly világosan kifejtette. Az elfogadott szöveg lehetővé teszi majd az ír Kormány számára, hogy a gazdasági és társadalmi fejlődésre vonatkozó terveit megvalósítsa annak tudatában, hogy a Közösség, intézményein és hivatalain keresztül, készen áll a velünk való együttműködésre azon célok elérésében, amelyeket magunk számára kitűztünk. A tárgyalások folyamán számos alkalommal felhívtam a figyelmet azokra a problémákra, amelyek egy olyan intézményben, mint a kibővített Közösség, a gazdasági fejlődés mértéke tekintetében fennálló különbségekből erednek. Ugyancsak igyekeztem megvilágítani azokat a nehézségeket, amelyeket egy olyan országnak, mint Írország, amely a kibővített Közösség perifériáján helyezkedik el, le kell küzdenie annak érdekében, hogy gazdasági fejlődésének mértékét a többi tagállaméhoz közelítse. Teljességgel tudatában vagyok a Közösség azon szándékénak és céljának, hogy megvalósítsa az EGK- Szerződésben a tagállamok népei élet- és munkakörülményeinek folyamatos javítására, valamint ezen államok gazdasága harmonikus fejlődésének biztosítására irányuló célokat. Az a jegyzőkönyv, amelyről ma megállapodtunk, meggyőző bizonyítéka a Közösség az iránti eltökéltségének, hogy ezeknek az alapvető céloknak valódi tartalmat adjon. Ez a jegyzőkönyv 2004/60/II. szám gyakorlati értéket képvisel azáltal, hogy lehetővé teszi hazám számára az említett célok megvalósításában a kibővített Közösség keretében történő teljes körű részvételt. E jegyzőkönyv eredményességét e tekintetben jelentősen növelni fogja egy átfogó közösségi regionális politika kialakítása. Ezzel összefüggésben azt mondanám, hogy bíztatónak találom azokat az erőfeszítéseket, amelyek a Közösség fejlődésének részeként e jelentős kérdés tekintetében történnek. Az ír körülmények közepette a fejlesztési intézkedések hatékonyságát, mind nemzeti, mind közösségi szinten, a munkanélküliség és a kivándorlás csökkentésében, valamint az életszínvonal növelésében történő előrelépés alapján kell megítélni. Ez alapvetően azon múlik, hogy a növekvő munkaerőt el tudjuk-e látni a szükséges munkalehetőségekkel, ami nélkül legértékesebb gazdasági erőforrásaink jelentős hányada kiaknázatlan marad vagy a kivándorlás okán elvész, és a gazdasági fejlődés üteme lelassul. Kormányom örömére szolgál majd, hogy mai megbeszéléseink azt mutatták, hogy Írországnak a Közösséghez történő csatlakozása lehetővé teszi majd számára a jegyzőkönyvben felsorolt céljainak elérésére irányuló törekvés fenntartását. Itt különösen az ipar folyamatos fejlődésére gondolok, amely a gazdasági növekedésre irányuló általános célunk szempontjából meghatározó jelentőségű. Létfontosságú számunkra, hogy a haladást e területen az ipartámogatás hatékony eszközeinek alkalmazásával fenntartsuk. Úgy tudom, hogy a csatlakozást követően, más támogatási rendszerekhez hasonlóan, a mi iparösztönző intézkedéseink is a közösségi szabályok szerinti vizsgálat tárgyát képezik majd. Elégedettséggel állapítom meg, hogy elismerik az írországi támogatáspolitika szükségességét, de kérdések merülhetnek fel azzal kapcsolatban, hogy a Közösséghez történő csatlakozásunkat megelőző időszakban támogatási rendszerünk milyen konkrét formákban jelent meg. Felhívnám a figyelmét arra, hogy ezzel összefüggésben felmerül előzőleg vállalt kötelezettségeink kérdése. Természetesen tartanunk kell magunkat ezekhez a kötelezettségvállalásokhoz, de készek leszünk bármely új támogatási rendszerre való áttérés átfogó megtárgyalására, és együtt fogunk működni e problémák megfelelő megoldásában. Annak alapján, amit Ön a Szerződés idevágó rendelkezéseinek rugalmas jellegéről mondott, teljes megelégedésemre szolgál, hogy támogatásaink vizsgálata során a közösségi intézmények teljes mértékben figyelembe veszik majd sajátos problémáinkat. Az ír Kormány és a Közösség céljainak azonossága fényében ugyancsak megelégedésemre szolgál, hogy amennyiben ezeknek a támogatásoknak a kiigazítására lesz szükség, az ír Kormány képes lesz az ír ipar növekedésének fenntartására, valamint a foglalkoztatottsági szint és az életszínvonal folyamatos emelésére. Végül, befejezésül hadd jegezzem meg, hogy nagyra értékelem a Közösség rokonszenvét és megértését, melyet a hazám számára legnagyobb jelentőséggel bíró regionális problémák és ipartámogatás kérdésének megközelítésében és vizsgálatában tanúsított. Létrejött megállapodásunk előrevetíti a kibővített Közösségben a Szerződés alapvető céljainak elérésére irányuló jövőbeni együttműködésünk sikerét. Ebben a leendő együttműködésben a legjobb eszközét látom annak, hogy Írország megvalósítsa nemzeti gazdasági céljait. Nyilatkozat a folyékony tejről, a sertéshúsról és a tojásról A Közösség és az Egyesült Királyság közötti tárgyalások 1970. október 27-én tartott második miniszteri találkozóján G. Rippon úr, Lancaster Hercegségének kancellárja, az Egyesült Királyság küldöttsége nevében, valamint W. Scheel úr, a Németországi Szövetségi Köztársaság külügyminisztere, a Közösség küldöttsége nevében a következő két nyilatkozatot tette. Befejezésül a két küldöttség megállapította, hogy e két nyilatkozat alapján megállapodás jött létre. I. G. Rippon úrnak, Lancaster Hercegsége kancellárjának, az Egyesült Királyság küldöttsége nevében tett nyilatkozata

Source: https://magyarkozlony.hu/hivatalos-lapok/f4a47c4158b2eb59c5b440f523997426d1c70adc/dokumentumok/f626c1259cf359d27859685440be3f028eb56a15/letoltes